肇東

肇東係中國黑龍江綏化嘅縣級市，位於黑龍江南部。面積4332 km²，市區規劃面積50 km²，建成面積36 km²；人口87萬，其中城區人口30萬，農村人口63萬。

肇東地處松嫩平原中部草甸草原，位於松花江中游北岸，地勢平坦，沿江有大片草地，中部、北部多係鹽鹼地，氣候上屬中溫帶大陸性氣候。交通上有濱洲鐵路、301國道、305省道、G10綏滿高速經過，松花江亦可以通航。當地有金代嘅八里城古蹟。

史 

「肇東」嘅意思係「肇州東部」，佢同「肇源」一樣從肇州分出，佢哋三個合稱做「三肇」。「肇」嘅意思係「肇興、開始」，當年金太祖完顏阿骨打就喺三肇度大敗遼軍、建立金國，所以喺呢度設「肇州」紀念，有「肇基王績」嘅含義。

肇東地方原本係遊牧民族領地，隋唐時係靺鞨，十三世紀末葉之後主體民族係蒙古族。金國建立後，天會八年喺今日肇東四站鎮西南3公里嘅地方起八里城，係當時嘅軍事重鎮。清朝順治五年呢度歸郭爾羅斯後旗。光緒九年扎薩克府從公營子搬到老爺屯。之後光緒年間出放蒙墾，多咗移民，喺光緒三十四年肇州直隸廳喺昌五城設肇東分防。

民國成立後，1912年11月5號，肇東分防改爲肇東設治局。設治局係民國時屬省嘅二級政區，係設縣前做籌備嘅過渡政區。1914年7月11號，肇東設治局升為肇東縣。之後肇東嘅縣置一直延續，到1986年9月8號，由縣升為肇東市。

喺1912年到1937年間，肇東政府駐地喺昌五，喺1937年12月3號，肇東縣公署從昌五城搬到滿溝，之後一直駐嗰度。因爲之前嘅駐地喺昌五，所以肇東設治局又有種嗌法爲「昌五設治局」。肇東鎮一帶原本叫甜草崗，因爲笪崗地出產甜甘草；後來俄國人鋪東清鐵路來呢處設站時，因爲係蒙古郭爾羅斯後旗嘅牧地，所以俄國人起名做「蒙古站」，站名嘅俄文發音後來畀當地諧音成「滿溝站」；1939年搞街村制時，定名做滿溝街，政府駐地改來呢度後，爲咗同縣名一致，1940年5月1號滿溝街改叫肇東街。

隸屬同領域變動方面，初時屬龍江道，1929年2月廢道，由黑龍江省直轄做二等縣。滿洲國時期初屬黑龍江省，1934年12月改屬濱江省，1935年9月而家縣西南部份嘅第三區大部劃畀郭爾羅斯後旗。滿洲國崩潰後，1945年12月屬哈西專區，1946年3月屬吉江行政區，當年4月郭爾羅斯後旗嘅八里、四興、向陽、三星、同仁村，呼蘭縣嘅樂安、安居、長發、萬寶村劃入新設嘅樂安縣。當年5月，撤銷吉江，改屬嫩江省，當年7月，樂安併入肇東。1947年2月到9月間屬黑嫩聯合省第四專區，黑嫩分開後，屬嫩江省，1949年5月，嫩江併入黑龍江，肇東跟住改屬，由黑龍江省直轄。1958年8月25號劃畀哈爾濱市；1959年12月14號，肇東嘅萬寶公社畀咗哈爾濱道裏區，遞年1月執行。1960年5月12號，肇東由哈爾濱改屬松花江專區，之後松花江專區改名做綏化專區/地區，之後演變成而家嘅綏化市。

政區 
肇東轄4條街道、12個鎮、9個鄉、2個單位，之下再分爲33個社區、186條行政村：
街道：朝陽區街道、東昇區街道、西園區街道、正陽區街道
鎮：肇東鎮、昌五鎮、宋站鎮、五站鎮、尚家鎮、姜家鎮、里木店鎮、四站鎮、澇洲鎮、五里明鎮、黎明鎮、西八里鎮
鄉：太平鄉、海城鄉、向陽鄉、洪河鄉、躍進鄉、德昌鄉、宣化鄉、安民鄉、明久鄉
單位：四方山農場、澇洲魚種場

喺2015年，西八里由鄉升爲鎮。

攷 

類:綏化政區